Etzebeth sal skuld ontken op MRK-klag, sê prokureur | Netwerk24
Deur Isabel Venter 05 Oktober 2019 15:32
Die Springbok-slot Eben Etzebeth sal waarskynlik skuld ontken op die onlangse klag van haatspraak wat die Menseregtekommissie teen hom ingedien het.
Etzebeth, wat tans in Japan is vir die Wêreldbekerrugby-toernooi, word betrek by 'n voorval van haatspraak waartydens hy glo die h-woord geuiter het.
Eben EtzebethFoto: Chris Fairweather/Huw Evans Agency/Gallo Images
André Calitz, Etzebeht se regsverteenwoordiger, sê die MRK se optrede is hartseer.
Hy het Saterdag aan Netwerk24 gesê daar was vroeër 'n onderneming van die MRK om te wag tot ná die Wêreldbeker voordat 'n klag ingedien sou word.
"Ons is teleurgesteld in die kommissie," sê Calitz.
Daarbenewens het Calitz gesê hulle het nog geen dagvaardig of eedsverklaring van die MRK óf die gelykheidshof ontvang nie.
Die MRK het Vrydagmiddag aangekondig hy het amptelik 'n aansoek van haatspraak by die gelykheidshof teen Etzebeth ingedien vir die beweerde gebruik van die h-woord tydens 'n voorval in Langebaan aan die Weskus.
Die vier klaers in die saak, wat hulself die Langebaan-Vier noem, eis onder meer geldelike vergoeding van meer as R1 miljoen en 'n hofbevel dat Etzebeth die bruin gemeenskap en alle Suid-Afrikaners om verskoning vra.
Calitz het daarop gesê dat Etzebeth, net soos in sy strafregtelike saak, skuld sal ontken.
"Ons staan by ons storie: Etzebeth is onskuldig en was nooit betrokke by enige rassevoorval of aanranding nie," sê Calitz.
Hy wou nie meer oor die saak sê nie omdat daar nou hofprosesse is wat afgehandel moet word.
Nigel Samuels, regsverteenwoordiger van die Langebaan-Vier, het vroeër gesê die polisie ondersoek klagte van crimen injuria, die onwettige rig van 'n vuurwapen en aanranding met die opset om ernstig te beseer teen Etzebeth.
Twee van die vier, Enver Wilsenach (42) en Siyaad Smith (21), beweer het op 'n aand in Augustus omstreeks 02:00 verby die Watergat-kuierplek in Langebaan gestap toe Etzebeth hulle glo die h-woord genoem en aangerand het.